วังวนโกง
กลายมาเป็นข่าวฉาวในแวดวงแบงก์ส่งท้ายปีม้า 2557 จนได้ กับคดีที่อดีตผู้จัดการแบงก์กรุงศรีอยุธยา ยักยอกเงินสถาบันเทคโนโลยีพระจอมเกล้าเจ้าคุณทหารลาดกระบัง เป็นมูลค่าความเสียหายถึงราว 1,600 ล้านบาท
29 ต.ค. 2565

กลายมาเป็นข่าวฉาวในแวดวงแบงก์ส่งท้ายปีม้า 2557 จนได้ กับคดีที่อดีตผู้จัดการแบงก์กรุงศรีอยุธยา ยักยอกเงินสถาบันเทคโนโลยีพระจอมเกล้าเจ้าคุณทหารลาดกระบัง เป็นมูลค่าความเสียหายถึงราว 1,600 ล้านบาท
หากลองย้อนกลับไปดูข่าวเก่าๆ จะพบว่า รูปแบบการโกงและยักยอกเงินแบงก์เช่นนี้เกิดขึ้นทุกปีและมีในแทบจะทุกแบงก์ เช่น การยักยอกเงินแบงก์กรุงเทพ 16 ล้านบาท ในปี 2553 การยักยอกที่แบงก์กสิกรไทย 15 ล้านบาท ในปี 2556 และการยักยอกเงินถึง 400 ล้านบาท ที่ธนาคารอาคารสงเคราะห์ เมื่อปี 2552
แต่ครั้งนี้อาจฉาวหน่อย เพราะไม่บ่อยนักที่จะมีระดับพันล้าน
เห็นแล้วนึกถึงรายงานหมาดๆ ในปีนี้ ของบริษัทตรวจสอบบัญชีชื่อดัง ไพร้ซ วอเตอร์เฮาส์ คูเปอร์ส ที่ระบุว่า บริษัทเอกชนในไทยกำลังเผชิญปัญหาการฉ้อโกงมากขึ้น
โดยเฉพาะปัญหาที่พบส่วนใหญ่ถึง 89% มาจากคนในองค์กรเอง ถือเป็นจำนวนที่สูงมากเมื่อเทียบกับเกลือเป็นหนอนในประเทศอื่นๆ และแซงหน้าค่าเฉลี่ยในเอเชียแปซิฟิกซึ่งอยู่ที่ 61% และค่าเฉลี่ยโลกที่ 56%
แน่นอนว่า ธนาคารแต่ละแห่งย่อมเพิ่มระเบียบและการตรวจสอบเข้มงวด เพื่อป้องกันการทุจริตมากขึ้น แต่ท้ายที่สุดแล้ว ผู้บริโภคเจ้าของบัญชีหรือธุรกรรมทางการเงินเอง ก็ต้องเป็นส่วนสำคัญของการป้องกันวังวนการโกง ด้วยการหมั่นตรวจสอบบัญชีและดำเนินธุรกรรมบนใบเสร็จหลักฐานที่ถูกต้องทุกครั้งด้วยเช่นกัน